ЦIыху минхэр зэхуишэсат
Мэкъуауэгъуэм и 12-м къэралым щагъэлъэпIащ Урысейм и махуэшхуэр. Хабзэ зэрыхъуауэ, УФ-м и щIыналъэ, муниципальнэ къызэгъэпэщыныгъэ псоми гуфIэгъуэ Iуэхугъуэхэр щекIуэкIащ. Ди республикэм и щыхьэр Налшыки щагъэлъэпIащ Урысейм и махуэр. Абы къыщызэрагъэпэщащ цIыху мин зыбжанэ зыхэта «Лъэпкъхэм я зэныбжьэгъугъэ» зыфIаща парадрэ фестивалрэ.
Лениным и проспектым, Къэбэрдейр Урысейм зэрыгухьэрэ илъэс 400 зэрырикъуам и цIэкIэ щыIэ утым пщэдджыжьым щызэхуэсахэр, ЩоджэнцIыкIум и уэрамым тет Къэрал киноконцерт гъэлъэгъуапIэм хуэкIуэу, Нэгумэм и цIэр зезыхьэ уэрамым ирикIуащ. Абыхэм яхэтт республикэм и къулыкъущIапIэ зэхуэмыдэхэм, жылагъуэ IуэхущIапIэхэм я лIыкIуэхэр, школакIуэхэр, студентхэр.
УФ-м щыпсэу лъэпкъ зэмылIэужьыгъуэхэм я фащэхэмкIэ зэщыхуэпыкIа щIалэгъуалэр хэту, Къэрал киноконцерт гъэлъэгъуапIэм и гупэм деж щекIуэкIащ махуэшхуэм траухуа «Венок дружбы» фестивалыр.
Зэхыхьэр къызэIуахри, Къэбэрдей-Балъкъэр Республикэм и Iэтащхьэ КIуэкIуэ Юрий Урысейм и махуэм ирихьэлIэу республикэм щыпсэухэм зэрехъуэхъум къеджащ КъБР-м и Iэтащхьэм и Администрацэм и УнафэщI Къуэдзокъуэ Мухьэмэд.
Урысейм и махуэм и тхыдэм кIэщIу тепсэлъыхьащ, къызэхуэсахэм ягъэлъапIэ махуэшхуэмкIэ ехъуэхъуащ КъБР-м и Жылагъуэ палатэм и тхьэмадэ Берд Хьэзрэталий. Абы къыхигъэщащ ди республикэм зэгурыIуэрэ-зэдэIуэжу, зэкъуэту лъэпкъи 100-м нэблагъэ зэрыщыпсэур, лъэпкъ-щэнхабзэ центр 23-рэ зэрыщыIэр. Ахэр толажьэ лъэпкъхэм я бзэхэр, къадекIуэкI хабзэхэр хъумэным, къэкIуэну щIэблэм ахэр ирагъэщIэным.
Махуэшхуэ концертым щIидзэри, сыхьэт зыбжанэкIэ къызэхуэсахэм я нэгу зрагъэужьащ Къэбэрдей-Балъкъэрым и артист цIэрыIуэхэм, сабий ансамблхэм, къэфакIуэ гупхэм хэтхэм.
Фестивалым хиубыдэу къызэIуаха гъэлъэгъуэныгъэм утыку къыщрахьащ сабийхэм ящIа сурэтхэр, цIыхубэ IэщIагъэхэм дихьэх ныбжьыщIэхэм я IэдакъэщIэкIхэр, нэгъуэщIхэри. Къызэхуэсахэр дихьэхауэ еплъащ хамэ къэрал къикIауэ республикэм и къалащхьэм щеджэ студентхэр адыгэхэм, балъкъэрхэм, урысхэм ящIыгъуу къызэрыфам.
УЭРДОКЪУЭ Женя.
Сурэтхэр Къарей Элинэ трихащ.
